Die wêreld gaan gewoon sy gang asof daar nie eintlik ‘n God is of ‘n oordeelsdag sal wees nie. Eintlik is dit nogal baie ontstellend. Mens wil hulle gaan waarsku! So was dit by die vlakte van Sinar, later bekend as Babel. Daar ontstaan ‘n Babelse verwarring omdat die mense hulle eie vorm van eenheid probeer.
Daar is net een eenheid en dit is in die waarheid van Christus. Maar nee, die wêreld wil niks daarvan hoor nie. Dis mos te naïef. Kinderspeletjies. Nie vir die geleerdes en ontwikkeldes nie! Ons kan onsself mos help. Ons en ons gevorderde tegnologie. Ons en ons moderne wetenskap. En God is dood… vir hulle.